La Conselleria accepta la cessió de sòl municipal per a construir 283 habitatges per a lloguer assequible a Sagunt
11 d’abril 2023

![](/media/udym2w5m/portada-c.jpg?width=850&height=561.8806306306307)

**Parcel·les seleccionades per edificar habitatges.**

La Secretaria Autonòmica d'Habitatge i Funció Social ha informat l'Ajuntament de Sagunt aquest matí que han sigut designades dues parcel·les municipals que seran cedides gratuïtament per l'Ajuntament de Sagunt perquè formen part de la 2a Fase del Programa 6 de col·laboració públic-privada en el marc dels Fons Europeus Next Generation. La finalitat d'aquesta cessió és la construcció d'habitatge protegit assequible en els dos solars del barri Fusió de Sagunt, on es té previst construir aproximadament 283 pisos, notícia que han acollit de bon grat l'alcalde de Sagunt, Darío Moreno, i el regidor d'Habitatge, Quico Fernández.

L'alcalde del municipi, Darío Moreno, ha manifestat després de l'anunci de la Conselleria: «**Aquesta notícia de més de 200 habitatges que es construiran en règim de lloguer social gràcies als fons europeus i gràcies a la Conselleria d'Habitatge és una gran notícia que va en la línia precisament d'assegurar que ningú queda exclòs d'aquest dret constitucional que és el dret a tindre un habitatge digne**».

![](/media/rjydl4kf/darío-c.jpg?width=224&height=149&mode=max)Darío Moreno ha explicat també: «**Des del principi de la legislatura, l'habitatge ha sigut una prioritat per a nosaltres. Per això creem l'Oficina Municipal de l’Habitatge i per això ens hem mogut en diferents àmbits per a assegurar que tota la ciutadania poguera tindre accés a l'habitatge**». Així mateix, ha afegit: «**Ho hem fet amb el sector privat i incentivant que es moga el mercat de la construcció i que s'incremente l'oferta de pisos i d'habitatges en la nostra localitat i també des de l'àmbit públic, parlant des de la Conselleria**».

L'Ajuntament de Sagunt va oferir sis solars que pertanyen al consistori en aquesta convocatòria, dues en el barri Fusió, dos situats al Nord del Palància i altres dos. La gestió del projecte la durà a terme la Conselleria, per la qual cosa Sagunt solament ha de cedir aquests terrenys. Segons els informes presentats pel consistori s'estima construir 138 habitatges en la Parcel·la M2-1 – Macrosector III Fusió, situada al carrer Metge Enrique Prats, 3, i 145 habitatges en la Parcel·la M35-1 – Macrosector III Fusió de l'avinguda del Barraquero, 12.

El regidor d'Habitatge, Quico Fernández, ha explicat sobre la proposta dels solars per a la construcció d'habitatges de lloguer: «**Nosaltres considerem que esta és una modalitat molt oportuna, perquè evidentment la demanda de lloguers és elevadíssima i això ha generat un augment que suposa per a moltes persones destinar una part important del seu pressupost a l'habitatge i això evidentment aniria en contra del dret de tot el món a accedir a l'habitatge bé en compra bé en este cas en lloguer que és la modalitat que en aquests moments podria ser més adequada en el context de la situació de l'oferta i la demanda actual**».

![](/media/5tpggc34/quico-c.jpg?width=219&height=145&mode=max)Així mateix, el regidor ha manifestat: «**Definitivament la Conselleria d'Habitatge ha acceptat la cessió de dues de les parcel·les que nosaltres vam oferir**». També ha afegit: «**Ja fa molt de temps que nosaltres escoltant l'oferta que havia plantejat la Conselleria ens vam proposar quatre parcel·les que pensem que són molt adequades, dues en Fusió i dues al Nord del Palància, pràcticament 600 habitatges en total**».

Fernández ha explicat que això «seria una part molt important dels habitatges que va oferir la pròpia Conselleria en tot el conjunt del territori valencià i finalment han decidit de moment quedar-se» amb les dues parcel·les de Fusió, pràcticament «**300 habitatges i, per tant, són 300 oportunitats perquè les famílies puguen tindre un habitatge en condicions d'acord amb la situació que en estos moments està travessant el mercat de l'habitatge**».

La modalitat que seguirà el Consell serà la de la col·laboració públic-privada de manera que el lloguer està taxat d'acord amb els diners que evidentment destina la mateixa Generalitat de fons propis o de fons d'altres administracions. El regidor ha afirmat: «**Crec que és una bona notícia i crec que d'aquesta manera estem complint un dels nostres objectius que és precisament ajudar la gent a tindre un habitatge**».

L'Ajuntament de Sagunt cedirà les dues parcel·les de Fusió a l'Entitat Valenciana d'Habitatge i Sòl (EVHA), que és una entitat pública empresarial i està adscrita a la Vicepresidència Segona i Conselleria d'Habitatge i Arquitectura Bioclimàtica per a construir els habitatges citats. Aquest organisme s'encarrega de la promoció, construcció i gestió del sòl, infraestructures, equipament i edificacions d'habitatges, així com de la gestió, explotació i manteniment de les mateixes i d'aquelles altres ja existents.

El Govern d'Espanya va aprovar el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de Recuperació, Transformació i Resiliència. Dins dels eixos transversals d'aquest Pla s'enquadra el component 2 ‘Implementació de l'Agenda Urbana espanyola: rehabilitació i regeneració urbana’, que s'executa a través del Programa de construcció d'habitatges en lloguer social en edificis energèticament eficients.

En el marc d'aquest Reial decret es troba el Programa 6 que té la finalitat de fomentar i incrementar el parc públic d'habitatges energèticament eficients destinades al lloguer social o a preu assequible.

En les últimes setmanes s'ha treballat a contrarellotge per a traçar la nova convocatòria, que encara la seua recta final, en la qual s'han triat dos solars a València, altres dos a Sagunt i els altres dos a Xàbia, amb una inversió total de prop de 23 milions d'euros i que permetran la construcció de 439 nous habitatges en règim de lloguer assequible. La idea era sumar més municipis i arribar fins als 900 immobles, però finalment no ha sigut possible.

*   [](http://www.facebook.com/sharer.php?u=https://aytosagunto.es/va/actualitat/la-conselleria-accepta-la-cessio-de-sol-municipal-per-a-construir-283-habitatges-per-a-lloguer-assequible-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-conselleria-accepta-la-cessio-de-sol-municipal-per-a-construir-283-habitatges-per-a-lloguer-assequible-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-conselleria-accepta-la-cessio-de-sol-municipal-per-a-construir-283-habitatges-per-a-lloguer-assequible-a-sagunt/ "Linked In")
*   [](mailto:?body=https://aytosagunto.es/va/actualitat/la-conselleria-accepta-la-cessio-de-sol-municipal-per-a-construir-283-habitatges-per-a-lloguer-assequible-a-sagunt/)